google/wiki40b huggingface dataset:
Kadmeia

Kadmeia (gresk: Καδμεία) var en borg sentral i oldtidens by Theben i Hellas, oppkalt etter stedets legendariske grunnlegger, Kadmos. Området er antatt å ha vært bosatt siden begynnelsen tidlig bronsealder, skjønt bosetningens historie kan kun med sikkerhet dateres via arkeologiske undersøkelser til sen mykenske periode (ca 1400 f.Kr. og framover).

Tidligste tider

Over en steinbygning fra tidlig helladisk periode (andre halvdel av 2000-tallet f.Kr.), tilsvarende til bygningen fra samme periode ved Lerna på østkysten av Peloponnes, sør om Argos, ble en mykensk borg bygget på stedet til «Theben med de syv porter». Thebens opphavsmyte hevdet at den fønikiske fyrsten Kadmos, som også krediteres for å ha gitt alfabetet til grekerne, kom til Boiotia på leting etter sin søster Europa som var blitt bortført og forført av Zevs. Han grunnla festningen som fikk navn etter ham selv, og fra hans slekt vokste det en rekke tragiske myter sentrert rundt figurer som Ødipus, Antigone, Eteokles og Polyneikes, og for de sistnevntes rettigheter dro de syv mot Theben ut, som forklart i Aiskhylos' drama (467 f.Kr.) av samme navn.
Rundt murene av Kadmeias akropolis og agora vokste byen Theben. Ved byens høydepunkt hadde Kadmeia en rekke offentlige bygninger. Det boiotianske forbund holdt sine forsamlinger i Kadmeia og hærførerne i Boiotia ledet områdets politiske og strategiske affærer herfra. Det var den samme hensikt som akropolis i antikkens Athen fungerte. Under tiden da Theben ble okkupert av Sparta (382-379/2 f.Kr.) og senere av Makedonia ble utenlandske garnison stasjonert på Kadmeia.
Kadmeia ble ødelagt av Aleksander den store i 335 f.Kr. da han raserte byen Theben som en advarsel til de andre greske bystatene mot å gjøre opprør mot hans styre. Kassandros, den makedonske hærføreren som arvet til greske besittelsene ved Aleksakders død, bygget opp Kadmeia igjen i 316 f.Kr.

Utgravninger

Oldtidens Kadmeia er i dag dekket av en moderne bygning, noe som har begrenset ytterligere arkeologiske undersøkelser. De undersøkelser som har blitt gjort har avdekket lett murvegger fra mykensk tid. I bygningen på sørsiden av utgravningsområdet er det funnet smykker, elfenbein og leirtavler med Linear B-skrift, men også kileskrift, noe som gir antagelser om forbindelser til Midtøsten. Graver ble avdekket øst for byen og en helligdom for Apollon Ismenios nær gravplassen.

Navnets alternative mening

Kadmeia er også et oldtidsnavn for kalamine, det vil si sinkspat. Kombinert med kobber ble det benyttet i romersk tid for produksjon av messing (blanding av sink og bronse), noe som er nevnt av den romerske forfatteren Plinius den eldre. Elementet kadmium (Cd) ble isolert for første gang i 1817 fra en urenhet av sinkspat, derav navnet kadmium.
Helictopleurus

Utseende

Små til middelsstore, svarte, blanke gjødselbiller, ofte med gul- eller brunaktige dekkvinger, eller med lyse tverrbånd. Noen arter har metallisk glans. Pronotum er bredere enn dekkvingene og har rundede sider. Hos mange arter har pronotum et fremspring i midten rett bak hodet. Dekkvingene er omtrent eggformede uten punktstriper. Beina er moderat lange og kraftige, forleggene med tenner på yttersiden.

Levevis

Som vanlig hos Scarabaeinae lever larvene av nedgravd møkk eller åtsler. Disse billene graver en tunnel der matkilden plasseres.

Utbredelse

Slekten har tallrike arter på Madagaskar men finnes ikke andre steder.
Hvalstriden

Hvalstriden var en strid mellom norske fiskere på den ene siden og norske hvalfangere og marinbiologer på den andre siden, om hvorvidt hvalfangst var skadelig for sesongfisket langs kysten av Norge. Striden foregikk på slutten av 1800-tallet og de første årene på 1900-tallet, og endte med at hvalfangst ble forbudt langs kysten av Norge i 1903.
Bakgrunnen for hvalstriden var Svend Foyns oppfinnelse av granatharpunen i 1864. Oppfinnelsen åpnet for hvalfangst i stor skala. I første omgang ble hvalfangsten lagt til kysten av Finnmark. Mange fiskere var imidlertid skeptiske til denne hvalfangsten, fordi de trodde at hvalen drev fisken inn til land i fiskesesongen. Dersom det ble færre hval, mente de at det ville bli mindre fisk enn før.
Teorien om hvalens innvirkning på fisket ble forkastet av marinbiologen Georg Ossian Sars, som på 1870-tallet gjennomførte vitenskapelige undersøkelser av fiskeriet langs norskekysten på oppdrag fra Indredepartementet. Han støttet likevel et delvis forbud mot hvalfangst, men av andre årsaker. Fiskernes krav fikk støtte på politisk hold, og resultatet ble at hvalen ble delvis fredet langs kysten av Norge fra 1880 («Lov angaaende Fredning af Hval ved Finmarkens Kyst»). Hvalfangsten ved Finnmark tiltok likevel i omfang.
I 1899 undersøkte Johan Hjort sammenhengen mellom hvalfangst og fiske på nytt, og la fram resultatene i Fiskeri og Hvalfangst i det nordlige Norge (1902). Heller ikke han kunne finne noen sammenheng. I årene 1901–1903 bragte imidlertid det dårlige fisket i disse årene hvalspørsmålet tilbake i brennpunktet. Det ble drevet aktiv agitasjon mot hvalfangsten, under ledelse av den radikale presten Alfred Eriksen, stortingsmann for Arbeiderpartiet. Hvalfangstmotstanden kulminerte i Mehamn-opprøret i juni 1903, der hvalfangststasjonen i Mehamn ble rasert. I desember samme år ble det innført forbud mot hvalfangst langs kysten av Norge.
Det Norske Videnskaps-Akademi

Navnet

DNVA ble stiftet 3. mai 1857 som Videnskabsselskabet i Christiania, men skiftet i 1924 navn til Det Norske Videnskaps-Akademi. Akademiet feiret sitt 150-årsjubileum i 2007.

Organisasjon, opptak, Akademiets æresmedlemmer og styre

Per 1.1.2019 var antall medlemmer 920, hvorav 562 var norske og 358 var utenlandske medlemmer. Disse er fordelt på Den matematisk-naturvitenskapelige klasse med 297 norske og 229 utenlandske medlemmer, og Klasse for humaniora og samfunnsfag med 265 norske og 129 utenlandske medlemmer. En plass blir ledig ved dødsfall eller når et medlem fyller 70 år. Valg av nye, verdige medlemmer finner sted en gang i året. Bare Akademiets egne medlemmer kan foreslå kandidater, som dernest blir vurdert på grunnlag av deres samlede faglige innsats og betydning innen de respektive disipliner, hvorvidt de fyller opptakskriteriene. 
De to klassene er hver delt i åtte undergrupper:

Publikasjoner

Akademiet har like siden starten utgitt vitenskapelige skrifter og bøker innenfor begge klasser. I tillegg til skriftserien og årboka utgis seriene Minnetaler og Fridtjof Nansen Minneforelesning, Norsk Lingvistisk Tidsskrift, Zoologica Scripta (i samarbeid med den svenska Vetenskapsakademien), og Physica Scripta (sammen med Det Kongelige Danske Videnskabernes Selskab).

Finansiering

Det Norske Videnskaps-Akademi mottar en mindre grunnbevilgning over statsbudsjettet og får i tillegg tilskudd og inntekter fra andre kilder. Kunnskapsdepartementet gir f.eks. støtte for å administrere Abelprisen og Kavliprisen. Dessuten har Akademiet siden 1985 samarbeidet med Equinor om forskning innen olje, gass og miljø, og finansieringen av grunnforskningsprogrammet VISTA. Akademiet har også egne fondsmidler.

Huset på Drammensveien og andre eiendommer

Akademiet holder til i tidligere statsråd Astrups villa i Drammensveien 78 i Oslo. Astrups villa ble overtatt på svært rimelige vilkår fra statsrådens døtre, Ebba og Elisabeth Astrup, i 1911. Bygningen var tegnet av arkitekt Herman Major Backer og sto ferdig i 1887. Bygningen rommer foruten Akademiets egne rom, også lokalene til Senter for grunnforskning (CAS).
Akademiet eier dessuten gjennom stiftelser gården Tømte i Nannestad (solgt i 2013) og fjellgården Sørnesset ved Atnsjøen, som brukes til seminarer.
Jon Mihle

Utdannelse

Mihle studerte drama og teater ved Høgskolen i Oslo (HiO) i studieåret 1994-1995. Fra 1998 til 2000 studerte han Visuell kommunikasjon ved Høgskolen i Buskerud (HiBU). Han har videreutdannet seg innen figurteaterfaget gjennom en rekke studieopphold i utlandet, blant annet ved figurteaterakademiet i Praha og hos Jim Henson Productions.

Kunstnerisk virke

Mihle har laget dukker for Kattas Figurteater Ensemble i flere år, og kompaniet anser ham per 2017 som sin fremste dukkemaker. Med utgangspunkt i noen små, grå figurer fremstilt av Mihle utviklet Kattas Figurteater Ensemble videoproduksjonen Grå gubber (2008). Deretter improviserte Kattas frem forestillingen Grå gubber spiller Hamlet for scenen, med premiere i 2009.  Denne forestillingen ble spilt med stor suksess i årene fremover. Da Mihle senere også laget noen kvinnelige figurer av samme type, lanserte Kattas Figurteater Ensemble stykket Grå gubber leker med fyrstikker, som tok utgangspunkt i H.C. Andersens berømte eventyr Piken med svovelstikkene og hadde premiere i 2015. Kattas Figurteater Ensemble beskriver de grå gubbene slik:
«Grå Gubber, er en hel kolleksjon av små, grå mannslinger og nå også en del kvinnslinger skapt av Jon Mihle. Disse små grå underlige skapningene har blitt brukt i små episodiske videoer, til læring og til ulike improvisasjoner. I 2009 fikk de sin helt egen forestilling og siden den gang er familien vokst etter hvert som vi har ønsket oss nye grå gubber og kvinner. Grå Gubber har sin egen nettside: www.grågubber.no»
Anmelder Fredrik Rütter i Tønsberg Blad var begeistret og skrev: «Det er utrolig hvor mye liv og uttrykk de små gubbene til John Mihle har.»
Pr. 2017 er Mihle tilknyttet kompaniet Figurfantastene, men arbeider fortsatt også for Kattas Figurteater Ensemble. Han laget dukkene til Kattas Figurteater Ensembles produksjon Katharinas Stemmer, som hadde urpremiere i Sem kirke 2. mars 2017, under Tønsberg Middelalderfestival.
Merodon

Utseende

Middelsstore til ganske store (de nordiske artene 11-16 mm), svært kraftig bygde, gjerne tett hårete blomsterfluer. Sett fra siden er de påfallende pukkelryggede. Fasettøynene er fint hårete, og møtes i pannen hos hannen. Antennene er korte og mørke. Ansiktet er flatt og tett hårete, også pannen er tett kledt med hår. Thorax er stor og hvelvet, tett hårkledt. Samme art kan ha flere fargevarianter som etterligner ulike humler og bier, særlig vanlig narsissflue er svært variabel. Beina er nokså korte og påfallende kraftige. Baklårene er sterkt fortykkede med en trekantet tann på undersiden nær spissen. Bakleggene er krumme, ofte med en spisstagg. Bakkroppen kan være nokså smal eller ganske bred, med lengre eller kortere men alltid tette hår. Vingene er glassklare, forholdsvis små. I likhet med gruppen Eristalini danner åren R₄₊₅ en skarp bue bakover nær vingespissen.

Levevis

Larven utvikler seg i løker, knoller og rotstokker av ulike planter. Den arten som forekommer i Norge, Merodon equestris, ser ut til å gå bare på hageplanter og er slik neppe opprinnelig hos oss. Den angriper løker av narsisser, amaryllis og liljer og kan gjøre betydelig skade på disse. Disse fluene virker trege og sitter mye i ro sammenlignet med andre blomsterfluer, men de besøker gjerne blomster.

Utbredelse

Slekten forekommer i alle verdensdeler bortsett fra Antarktis.
Egill Danielsens Stiftelse

Egill Danielsens Stiftelse er en stiftelse for kristne privatskoler på Vestlandet.
Danielsen skole startet sin virksomhet med privat gymnas i Bergen i 1932. Skolens grunnlegger, eier og rektor var Egill Danielsen. Fram til Privatskoleloven kom i 1970, ble skolen drevet for det meste ved hjelp av skolepenger. Etter 1970 fikk de offentlige tilskuddene større og større betydning ved at de skulle dekke 85% av driftsutgiftene.
Egill Danielsen var skolens leder fram til 1977, altså i 35 år. Han la ned et enormt arbeid for å holde skolen gående i med- og motgangstider. Lars Johan Danielsen overtok som rektor etter sin far.
Egill Danielsen eide selv skolen fram til 1. januar 1974. Da overdro han den til en selveiende, kristen stiftelse. I grunnreglene formulerte skolens grunnlegger at skolevirksomheten skulle være forankret i kristne grunnverdier slik disse kommer til uttrykk i Den hellige skrift og Den Norske Kirkes evangelisk-lutherske bekjennelse.
Fra 1986 ble skoledriften utvidet til også å omfatte ungdomsskole i egne lokaler i St. Jørgensgate. 8, og med Kjell Bjørsvik som rektor fra 1987. Ungdomsskolen har i takt med ombygging og nybygging økt klassetallet til åtte klasser.
Fra høsten 2000 startet også en ungdomsskole på Sotra med Martin Ruud som rektor.
Danielsen-skoler består i dag av fem ungdomsskoler, nemlig DUB, DUH, DUK, DUF og DUO. I tillegg kommer en kombinert barne- og ungdomsskole, DBUS, ett intensiv-gymnas (voksenopplæring) og én videregående skole med studiespesialisering og helse- og oppvekstfag.
Vasilij Smyslov

Biografi

Smyslov lærte seg å spille sjakk som seksåring. I 1938 kom han på delt førsteplass i Moskvamesterskapet. Han ble Moskvamester i 1942, og i 1943/1944 ble han nummer to etter Mikhail Botvinnik, som stilte utenfor konkurransen. 

I 1948 deltok han i matchturneringen 1948, om retten til å få spille om VM-tittelen. Smyslov hadde sin sterkeste periode midt på 1950-tallet. Han vant kandidatturneringene i 1953 og 1956, og spilte 3 matcher om verdensmestertittelen mot Botvinnik med varierende resultater: Han spilte uavgjort i 1954, ble verdensmester etter å ha vunnet matchen i 1957, men tapte tittelen igjen i returmatchen i 1958.
Smyslov vant 10 sjakkolympiader med det sovjetiske laget, og spilte over 70 internasjonale turneringer i løpet av karrieren. 
Kun 3 dager etter sin 89-årsdag, døde Vasilij den 27. mars 2010 i Moskva.
Taurus PT92

Design

Pistolen er kamret for kaliber 9 x 19 mm Luger og har dobbeltradet magasin. Tidligere tok magasinene 15 patroner, men nyere tar 17. De første P92 som ble produsert var identiske til Beretta 92, men på tidlig 1990-tall kom andre generasjon med en ny type sikring som frigjør avtrekkeren på våpenet. På slutten av 1990-tallet kom tredje generasjon med nytt design på sleide og grep. Fra 2005 fikk pistolen feste til ekstrautstyr, lasersikte, lys osv.
Juul forlag

Juul forlag ble startet i 2002 og utgir bøker, plansjer, video og cd-rom innen fiske og fangst , fiskeindustri, akvakultur/havbruk/fiskeoppdrett, kystkultur og fritidsfiske/sportsfiske/hobbyfiske. Forlaget utgir også tegneseriebøker.
Nordisk mesterskap i troppsgymnastikk 2005

Nordisk mesterskap i troppsgymnastikk 2005 for senior ble arrangert 9. april 2005, i Reykjavík på Island. Dette mesterskapet var for klubblag, ikke for landslag. 
Konkurranseformen var TeamGym, slik at det konkurreres sammenlagt i frittstående, tumbling og trampett.
Åsted Norge

Åsted Norge er et direktesendt tv-program om kriminalitet på TV 2 som produseres av Mastiff. Programmet hadde premiere 25. januar 2016.  Åsted Norge ledes av TV 2s krimjournalist Jens Christian Nørve. I studio har han med seg et fast ekspertpanel bestående av advokat John Christian Elden, tidligere politiinspektør Hanne Kristin Rohde, tidligere Kripos-etterforsker Asbjørn Hansen og politioverbetjent Rune Utne Reitan fra Kripos. 
Åsted Norge er et program der seerne kan hjelpe politiet med å oppklare uløste kriminalsaker. Over 70 personer er tatt etter å ha vært etterlyst i programmet og politiet har gjenopptatt etterforskningen i flere drapssaker etter tips fra seerne. Høsten 2016 sendte Åsted Norge flere reportasjer om drapet på Trude Espås i Geiranger i 1996. Politiet fikk inn over 100 tips og gjenopptok etterforskningen av den uløste drapssaken.  Åsted Norge tar også seerne med bak sperrebåndene og gir et innblikk i hvordan politiet jobber. Mens programmet er på luften tar studenter fra Politihøgskolen i mot tips fra seerne. 
Rundt en halv million seere følger programmet direkte hver uke. Høsten 2018 satte Åsted Norge flere rekorder og hadde tre sendinger med over 600 000 seere.  Høsten 2019 er tv-programmet inne i sin 8. sesong. 
Åsted Norge vant Gullruten 2017 i kategorien beste nyhetssending eller aktualitetsprogram. Programmet ble nominert til Gullruten i samme kategori i 2019.
Euparixia

Utseende

Små (4-6 millimeter), avlange, rødbrune gjødselbiller. Kroppsomrisset er tydelig innskåret mellom pronotum og dekkvingene. Hodet er bredt og skovlformet, kan ha to litt framstående hjørner eller være helt rundet foran. Pronotum er bredt, tydelig bredere enn dekkvingene, med markerte bakhjørner, bak dette sterkt rundet tilsmalnet, bakkanten nesten halvsirkelformet. Denne slekten har forholdsvis slanke bein, ikke kraftige gravebein som mange andre gjødselbiller. Dekkvingene har markerte punktrader (lengdefurer) og er gjerne litt utvidete bakover (litt pæreformede), med rader av fine børster.

Levevis

De artene der biologien er kjent er knyttet til bladskjærermaur (Atta spp.) og lever i maurenes soppdyrkingshager.

Utbredelse

Slekten er utbredt i varme områder av Amerika, fra det sørlige USA i nord til Bolivia i sør, også på Cuba.
Misjon Uten Grenser

Misjon Uten Grenser inngår som en del av den internasjonale misjons- og bistandsorganisasjonen Mission Without Borders som ble etablert i 1960. Arbeidet i Norge begynte i 1982.
Misjon Uten Grenser driver misjons- og bistandsarbeid i Albania, Bosnia-Hercegovina, Bulgaria, Moldova, Romania, Ukraina og Kina.
Per 29. april 2008 får 26.600 barnehjemsbarn på 225 barnehjem støtte samt fattige familier og eldre mennesker.
Sin mors hus

Sin mors hus er en norsk roman, skrevet av Knut Faldbakken og gitt ut i 1969.
Boka ble filmatisert i 1974 med Svein Sturla Hungnes, Bente Børsum og Frøydis Armand i hovedrollene. Filmen, Mors hus, ble regissert av Per Blom.
Plouay

Sport

Plouay er blant annet kjent for landeveissykling, og GP Ouest-France arrangeres her hvert år. I 2000 var Plouay vertsby for VM i landeveissykling, og Tour de France har besøkt denne byen tre ganger: i 1998, 2002 og 2006.
Uloboridae

Utseende

Små til middelsstore (de nordeuropeiske artene 3–6 mm) edderkopper. Forkroppen er ganske bred, de åtte øynene ganske små og vidt spredte. Hos slekten Hyptiotes er øynene spredt utover midt oppe på forkroppen, ikke i den fremre enden. Slekten Uloborus kjennes på at forkroppen har brede ("pyjamas") , mørke lengdestriper. Frambeina er lange og krumme, og strekkes gjerne framover når edderkoppen sitter stille. Dette bidrar, sammen med disse edderkoppenes ofte uvanlige kroppsform, til å gjøre dem lite gjenkjennelige som dyr, og bidrar til effektiv kamuflasje. Hunnene har en stor og høyt hvelvet bakkropp, ofte med påfallende knøler.

Levevis

Disse edderkoppene er blant meget få grupper (ved siden av Liphistiidae og Holarchaeidae) som mangler giftkjertler. Da de ikke kan lamme byttet med gift, pakker de det svært tett inn i silke før de fortærer det. De spinner hjulnett, eller ufullstendige hjulnett, av såkalt cribellat silke. Hos slekten Hyptiotes er nettet en sektor av et hjulnett, formen blir dermed trekantet. Uloborus spinner et hjulnett som ligger flatt og har klebrig, krusete silke festet til spiralene, som danner et bånd tvers over nettet.
Hunnen spinner en flat, stjerneformet eggsekk til eggene.

Utbredelse

Familien forekommer i alle verdensdeler.
Pseudooxythyrea

Utbredelse

Arten er utbredt i det nordlige Afrika (Ahaggar-massivet i Algerie).
Sykling under Sentralamerikanske og karibiske leker 1982

Sykling under Sentralamerikanske og karibiske leker 1982. Sykling var en av flere sporter i de fjortende sentralamerikanske og karibiske leker som ble arrangert i Havanna på Cuba i perioden 7. til 18. august 1982. Det var ellevte gangen som sykling var med i de sentralamerikanske og karibiske leker. Det var to øvelser, kun for menn. Cuba ble beste nasjon, de vant begge gullmedaljene.
Asamkirken i München

Asamkirken i München, også kalt St. Johann Nepomuk Kirche, i München ble oppført 1733–1746 av brødrene Cosmas Damian Asam og Egid Quirin Asam. Kirken er viet til helgenen Johannes Nepomuk (død 1393).
Aprilia RS50

Aprilia RS50 er en totakts moped produsert av den italienske motorsykkel- og scooterprodusenten Aprilia. Mopeden ble første gang produsert i 1998 og er basert på en racingsykkel. Den blir drevet av en Minerelli énsylindret 49cc am6 motor. (am5 på eldre modeller utenfor Norge.)
M2 Browning

Design og utvikling

Den ble designet i 1918 av John Moses Browning. Bakgrunnen for designet var maskingeværet Browning M1919, men M2 bruker et større kaliber og har lavere skuddtakt, 485–635 skudd i minuttet. M2 er luftkjølt og bruker et løp med stor overflate for å kjøle ned våpenet under skyting, noe som gir våpenet en vekt på 55 kilo.
M2 kom i det amerikanske forsvaret i 1920-årene og ble standard tungt maskingevær for USA og Storbritannia under andre verdenskrig.

AN/M2 for fly

En egen versjon, Browing AN/M2 ble utviklet for bruk i fly. Denne hadde en skuddtakt på 750-850 skudd i minuttet, og ble benyttet i blant andre P-51 Mustang og senere utgaver av Supermarine Spitfire. I mangel av en egnet maskinkanon (se Hispano 20 mm maskinkanon) ble M2 benyttet som bevæpning for fly til og med Koreakrigen.

Etterkrigstiden

Etter krigen var det store mengder M2-maskingevær tilgjengelig, og den ble tatt i bruk som tungt maskingevær av mange Nato-land og andre nasjoner med tilknytning til USA. M2-maskingevær er slitesterke og velbygde og mange av de som tjenestegjør i hærer verden over ble bygget under andre verdenskrig.

Norge

M2 Browning er i tjeneste i Norges forsvar som 12,7 mm mitraljøse HPS, og har vært i bruk siden 1940-årene.
I 2019 opplyste Forsvarsmateriell at de har inngått en sjuårig rammeavtale med U.S. Ordnance for kjøp av nye mitraljøser, der første avrop er på tusen våpen. Totalt kan det bli behov for rundt 1.300 våpen. Det er også inngått en 15-årig avtale om reservedeler, verktøy og lignende.
De nye mitraljøsene vil få betegnelsen M2A2N. En av forskjellene på nye og gamle våpen, er at de gamle skyter med "åpen bolt". Det vil si at sluttstykket automatisk hektes opp i bakre stilling når avtrekkeren slippes. Bakgrunnen er å unngå at en skarp patron blir liggende i et varmt kammer, noe det er dersom det er skutt mye. I verste fall kan sprengstoffet i prosjektilet omsettes eller kruttet i hylsa antennes, og man får det som gjerne kalles «cook-off».
Dette vil man unngå på de nye våpnene med drilling og nye ildhåndgrep. Da tar man et ladegrep dersom man vet at det ikke skal skytes mer på en stund. 
En annen forskjell er flammedemperen som avgir betydelig mindre lysglimt. Redusert signatur betyr redusert risiko for å stikke seg ut som et mål fienden vil prioritere å angripe.
Utskiftingen av våpen vil starte i 2020.
Bandar Imam kraftverk

Bandar Imam kraftverk er et varmekraftverk i provinsen Khuzestan i Iran. Det har en installert produksjonskapasitet på 480 MW, fordelt på 5 like store blokker á 96 MW hver. Teknologien er levert av bl.a Alstom.
Anlegget ble utbygd i årene 1995–2000. Brenselstypen er naturgass og gassolje.
Den 68. Golden Globe-utdelingen

Den 68. Golden Globe-utdelingen ble avholdt søndag 16. januar 2011 for å tildele priser til de beste prestasjonene innen film og TV i 2010. Ricky Gervais var programleder og skapte store overskrifter med sine skandaløse vitser.